## La Generalitat posa en marxa un pla de mesures preventives davant de la detecció de casos de pesta porcina africana a Catalunya

*** S’intensifica la vigilància i es reduirà la població de senglars en les zones de més risc, especialment en punts sensibles per a la possible propagació de la malaltia com l’entorn de l’AP-7
* No és una patologia transmissible als éssers humans, per la qual cosa no hi ha risc de contagi ni pel contacte directe amb animals ni pel consum dels seus productes**

La Generalitat ha posat en marxa un pla de mesures preventives en la Comunitat Valenciana davant de la detecció dels primers casos de pesta porcina africana a Catalunya, amb l’objectiu d’optimitzar la vigilància i reduir la població de senglars en les zones de més risc.

Este dispositiu de coordinació ha sigut acordat entre la Vicepresidència Segona de la Recuperació, Medi Ambient, Infraestructures i Territori, la Conselleria d’Agricultura, Aigua, Ramaderia i Pesca i el sector de la caça, amb l’objectiu de reforçar les mesures de prevenció i vigilància en la Comunitat Valenciana.

Este dilluns s’ha celebrat una reunió amb responsables de Medi Ambient i de la Federació de Caça de la Comunitat Valenciana per a coordinar actuacions dirigides a intensificar la vigilància i el control de senglars en les zones determinades de més risc, especialment en aquells punts considerats sensibles per a la possible propagació de la malaltia. També s’habilitarà una partida extraordinària per a reduir la població en aquelles zones a on hi ha sobreabundància, especialment en l’entorn de l’AP-7, al ser considerada una de les potencials vies de propagació.

Per la seua banda, la Conselleria d’Agricultura, competent en sanitat animal, manté una comunicació permanent amb els servicis veterinaris oficials per a assegurar la implantació de totes les mesures de prevenció necessàries i extremar les precaucions en explotacions ramaderes.

Així mateix, s’estan programant reunions amb el sector ramader, els veterinaris de les agrupacions de Defensa Sanitària (ADS) i les empreses integradores per a reforçar la vigilància i les mesures de bioseguretat.

La Generalitat reitera el seu compromís amb la protecció de la sanitat animal i amb la defensa del sector ramader, així com amb la preservació del medi natural i fa una crida a la col·laboració de tots els agents implicats per a mantindre la Comunitat Valenciana lliure d’esta malaltia.

És important recordar que la pesta porcina no és una patologia transmissible als éssers humans, per la qual cosa no hi ha risc de contagi ni pel contacte directe amb animals ni pel consum dels seus productes.

Fecha: 01/12/2025